- Det er denne dagen som blir vår bryllupsdag

Christine Linn Dahl og Siri Hermine Fossmo kom strålende lykkelige ut av Stavanger domkirke etter at ekteskapet var blitt velsignet i dag.

Publisert: Publisert: 2. juli 2011

Christine Linn Dahl og Siri Hermine Fossmo kom strålende lykkelige ut av Stavanger domkirke sammen med brudepike Fryd Fossmo. Foto: Fredrik Refvem

Rune Vandvik | Jone Østebø

Denne artikkelen er over ni år gammel

Etter at de to formelt ble viet i Tinghuset i går, fikk de som første lesbiske par komme til forbønn og velsignelse i Stavanger domkirke lørdag ettermiddag.

Solen strålte over arrangementet, som presten holdt lukket for andre enn de spesielt inviterte. Mange hadde samlet seg på Domkirkeplassen, og paret fikk applaus da de i sine hvite brudekjoler gikk fra den blankpussede svarte Mercedesen og inn i kirken. Med to cruiseskip i byen var det også en del turister som stanset opp.

— Helt vanlig

Mange ble åpenbart overrasket da dame nummer to steg ut av bilen. Blant et gruppe nederlandske turister hørte man ”zwi Frauen” og ”zwi Damen” i samtalene. En gammel norsk dame utbrøt: Det er jo to jenter, jo!

Les også [No available link text]

Samtidig kom et nederlandsk ektepar bort til Aftenbladet og lurte på hva alt oppstyret skyldtes.— Dette er jo helt vanlig der vi kommer fra, sa de.

- Veldig høytidelig

En halvtimes tid senere kom de nygifte - og nå også nyvelsignede - ut igjen.

— Det var fint og veldig høytidelig, sa Siri Hermine Fossmo til Aftenbladet. Christine Linn Dahl supplerte:

— En klisjé, men dette er den lykkeligste dagen i mitt liv.

— Er det seremonien på Tinghuset eller den i Domkirken i dag dere kommer til å huske som selve bryllupsdagen?

— Vi har hele tiden sagt tydelig at det er denne dagen vi regner som vår bryllupsdag. Det var absolutt høytidelig i går også, men det er kirkebryllupet med kjolene og alt som blir selve dagen, sier Fossmo.

— Vi kommer til å feire 2. juli framover, sier Dahl.

Håper på åpenhet

— Hva tenker dere nå om at en slik seremoni nå for første gang har skjedd i byens eldste kirkebygg?

— Vi håper det kan åpne opp for folk som kommer etter oss, sier Dahl.

— Samtidig hadde ikke vi så mye symbolikk i tankene. Vi var bare ute etter en prest som var villig til å gjøre dette, og han var i Domkirken. Så for oss var det litt tilfeldig. Men det er jo veldig flott når vi først har vært her, sier Fossmo.

Christine Linn Dahl og Siri Hermine Fossmo er det f;rste lesbiske brudeparet som har fått velsignelse i Stavanger domkirke. Foto: Fredrik Refvem